Mor+di

=Innledning=

Når vi skulle velge oss tema for en større prosjektoppgave i ITL 190 møtte vi på en rekke utfordringer. For det første måtte vi prøve å velge oss et tema som interesserte oss. Motivasjonen for å lage et godt prosjekt ville da bli vesentlig større. For det andre burde temaet være matnyttig i skolehverdagen vår. Vi måtte kunne bruke våre oppdagelser til noe ”vettugt”. For det tredje var det et poeng at vi ikke valgte et prosjekt som andre har gjort tidligere. Nå skal det sies at det ikke er lett å finne på noe som ingen har gjort før, men her er det rom for mange nyanser. Ellers var det viktig for oss å finne et prosjekt som gjorde at vi ikke gapte over for mye. Det måtte være overkommelig for oss i en ellers hektisk hverdag.

Vår første tanke var å lage en ”photostory” sammen med de tre andre rørosstudentene. Etter veiledning med faglærer så konkluderte vi med at gruppa ble for stor. Ideen ble derfor skrinlagt for vår del.

Vår andre idè var å lage et prosjekt ut fra videooppgaven i ITL 120, der vi laget et lite gitarkurs. Tanken var å lage en nettressurs med blant annet flere videoer, tekstlig instruksjon med mer. Etter en tids modning fant vi ut at vi ville velge et annet prosjekt. Det var summen av flere faktorer som førte til dette. En slik nettressurs ville ta lang tid å lage, spesielt med tanke på videoproduksjonene. Vi så for oss en del tekniske utfordringer som ville føre til bruk av mye tid. Vi fant også ut at mange andre jo hadde laget lignende nettressurser som nok var vel så gode som det vi ville ha klart å lage.

Vi valgte derfor å sikte oss inn på et annet prosjekt i stedet. Vi syntes begge at wikiteknologi var spennende og at det åpnet for mange muligheter i skolen. Vi kunne derfor tenke oss å koble dette sammen med et såkalt husadopsjonsprosjekt som skolen vår har i samarbeid med Rørosmuseet. Enkelt forklart kan en si at husadopsjonsprosjektet går ut på at hvert trinn ved skolen adopterer hvert sitt hus for en periode. Huset danner så utgangspunkt for tverrfaglige prosjekter med lokalhistorie i sentrum. Prosjektet har pågått siden 2001, og vi kunne tenke oss å videreutvikle dette ved at vi tok i bruk et for oss nytt verktøy som kunne gi husadopsjonsprosjektet en ekstra dimensjon. Imidlertid skulle det vise seg at vi også her møtte på noen utfordringer som gjorde at vi slo fra oss dette prosjektet også. Dette gikk først og fremst på det faktum at vi fikk noen praktiske problemer i forhold til logistikk. Hvis elevene våre skulle jobbe med ulike hus på Røros var vi helt avhengige av å få hjelp til å innhente informasjon fra Rørosmuseet. Elevene måtte blant annet kunne ha tilgang til museets arkiver, selvfølgelig under kyndig veiledning fra de ansatte. Nå skulle det vise seg at det ikke var så enkelt å få til slike avtaler på relativt kort varsel.

En annen faktor som også veide tungt var at elevene våre i nær framtid står overfor avsluttende eksamener. Vi begynte derfor å se på mulighetene for å koble tradisjonelt lærestoff opp mot wikiteknologien. Slik sett var det i alle fall enklere å forsvare tidsbruken i prosjektet. Vi endte da opp med at fagene norsk og samfunnsfag ble valgt ut som utgangspunkt for våre wikier. Vi valgte å gi elevene tildelte temaer innen fagene. Dette var da temaer til repetisjon av fagstoff.

Ut fra vår kjennskap til wikiverktøy hadde vi en hypotese om at elevene ville profitere på dette i undervisningssammenheng.

Vår problemstilling ble derfor som følger:


 * HVILKE MERVERDIER VIL WIKI I UNDERVISNING KUNNE GI?**

I hoveddelen vil vi presentere noen teorier om læring og analyseverktøy for undervisningsplanlegging som vi mener har betydning for vårt prosjekt. Dette gjør vi delvis i sammenheng med presentasjonen av den praktiske gjennomføringa av prosjektet sammen med elevene. Vi gjør oss vurderinger og refleksjoner underveis i hoveddelen, mens vi oppsummerer i en egen drøftingsdel.

=DEFINISJON AV WIKI=

En wiki er en samling av websider som er brukerredigert. Redigering kan i prinsippet gjøres av hvem som helst, hvor som helst og når som helst. Wikiens overordnede mål er å danne en kunnskapsbase som kan vokse over tid. Samtidig vil kunnskapsbasen kvalitetssikres over tid, ettersom et stort antall brukere kan redigere bort feil.

Det faktum at enhver bruker kan redigere informasjon på ei wikiside gjør at wikiinnhold per definisjon aldri blir fullendt. Enkeltindivider har heller ikke eierskap eller kontroll med innholdet.

Selve ordet wiki stammer fra Hawaii, og ordet betyr ”rask” http://en.wikipedia.org/wiki/Wiki Det er naturlig å tro at ordvalget kan ha med det å gjøre at teknologien innbyr til rask oppdatering av en nettside.

Wikiteknologien er for øvrig i bunn og grunn enkel. Det finnes en hel rekke ulike wikier, og mange bygger mer eller mindre på den samme plattformen. De aller fleste wikier er hovedsakelig tekstbaserte, selv om mange wikier legger opp til at en kan implementere multimediale elementer, som for eksempel lyd og bilde. Mange wikier har enkle kodesystem som angir formattering av wikisider, likt hypertext markup language (html), som er et mer utfyllende og avansert kodesystem for å lage websider. Likevel er det mer og mer vanlig at wikier er bygd opp etter prinsippet WYSIWYG (What You See Is What You Get). Dette prinsippet er mer brukervennlig enn markup language, da brukeren umiddelbart ser hvordan den enkelte siden blir seende ut etter redigering. Brukeren trenger kun å forholde seg til noen få knapper i en enkel teksteditor. I tillegg til revisjon av innhold på sider kan brukerne ofte delta i diskusjonsforum eller kommentere i egnede felt.

I denne sammenhengen er det naturlig å nevne begrepet Web 2.0. Web 2.0 indikerer en forbedret utgave av World Wide Web, altså internett. Web 2.0 er likevel ikke en helt ny utgave av internett, men begrepet gir oss en pekepinn på at nettet etter hvert har gitt oss noen nye muligheter. De nye mulighetene innebærer først og fremst at brukerne av nettet har blitt mye mer involvert. Verktøy som wiki, blog, rss med andre innbyr til at brukerne kan kommunisere, og ikke bare informere, slik man kan si at nettets egenart var for bare noen år tilbake. Brukere av nettet kunne tidligere bare lese, men nå kan de lese __og__ skrive. Brukere av nettet står nå for skaping av innhold i mye større grad enn tidligere. Samhandling er altså et sentralt begrep innen Web 2.0, og dette gjør seg også svært gjeldende i wikier. Kunnskap blir til i fellesskap. Dette vil vi komme tilbake til i samband med gjennomgang av læringsteorier, og da spesielt sosio-kulturelle læringsteorier.